ครม.ศก.สั่งคลัง-ธปท.รับมือทุนไหลเข้าอีกระลอก
คณะรัฐมนตรีเศรษฐกิจ ให้คลังและธปท.เตรียมรับมือทุนไหลเข้าอีกระลอก ด้านสศค.เล็งเสนอข้อเท็จจริงจำนำข้าวแก่มูดีส์ก่อนลดเครดิต
5 มิ.ย. 2556

คณะรัฐมนตรีเศรษฐกิจ ให้คลังและธปท.เตรียมรับมือทุนไหลเข้าอีกระลอก ด้านสศค.เล็งเสนอข้อเท็จจริงจำนำข้าวแก่มูดีส์ก่อนลดเครดิต
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า ที่ประชุมคณะรัฐมนตรีเศรษฐกิจได้รับทราบสถานการณ์เงินทุนเคลื่อนย้าย โดยพบว่า เดือนเมษายนมีสัญญาณทุนไหลเข้าลดลง และมีเงินไหลออกมากขึ้น หลังธนาคารแห่งประเทศไทย (ธปท.) ประกาศมาตรการควบคุมเงินทุน ส่งผลให้ค่าเงินบาทเริ่มอ่อนค่าลง
อย่างไรก็ตาม มองว่า เงินทุนจะไหลออกเพียงช่วงเวลาสั้นๆ และจะไหลกลับเข้ามาอีกครั้ง เนื่องจากประเทศที่มีปัญหาเศรษฐกิจยังใช้มาตรการผ่อนคลายเชิงปริมาณ (คิวอี) อยู่ ซึ่งภาครัฐได้เตรียมมาตรการรับมือเงินทุนเคลื่อนย้ายไว้แล้ว และให้กระทรวงการคลังและธปท. ใช้มาตรการยืดหยุ่นในการจำกัดเงินทุนเคลื่อนย้าย
นายสมชัย กล่าวว่า การประชุมคณะรัฐมนตรีเศรษฐกิจในครั้งนี้ ไม่ได้พูดคุยกันในเรื่อง มูดีส์ เตรียมปรับลดอันดับความน่าเชื่อถือของประเทศไทยลง จากภาระขาดทุนในโครงการรับจำนำข้าวที่ส่งผลต่อหนี้สาธารณะ ซึ่งยอมรับว่า ที่ผ่านมากระทรวงพาณิชย์ไม่ยอมเปิดเผยข้อมูลตัวเลขที่แท้จริง ทำให้กระทรวงการคลังไม่มีข้อมูลชี้แจงสถาบันจัดอันดับเครดิต แต่ สศค. ต้องขอตำหนิการทำงานของมูดีส์ที่นำข้อมูลที่ผิดพลาดมาพิจารณา และกำลังรวบรวมข้อมูลโครงการรับจำนำข้าว เพื่อทำหนังสือชี้แจงให้กับมูดีส์รับทราบอีกครั้ง
ทั้งนี้ ยอมรับว่า  การรวบรวมข้อมูลโครงการรับจำนำเป็นเรื่องยาก เพราะกระทรวงการคลังรับทราบเพียงแต่ข้อมูลเงินกู้ที่ใช้ในโครงการนี้จำนวน 4.1 แสนล้านบาท และสภาพคล่องของธนาคารเพื่อการเกษตรและสหกรณ์การเกษตร (ธ.ก.ส.) อีก 9 หมื่นล้านบาท รวมเป็น 5 แสนล้านบาทเท่านั้น ซึ่งข้อมูลที่จะชี้แจงมูดีส์นั้น เป็นข้อมูลเกี่ยวกับการรับจำนำข้าวรอบใหม่ว่าจะต้องใช้เงินเท่าไร และจะใช้เงินจากส่วนใด เพราะสถาบันจัดอันดับจับตามองว่าต้องกู้เงินเพิ่ม ทำให้ฐานะการคลังของประเทศมีปัญหา ซึ่งเป็นปัจจัยเสี่ยงทำให้ลดเครดิต